अपेक्षा लाम्पार्डबाट
फ्रान्क लाम्पार्ड आएयता चेल्सी फरक प्रकारको क्लब भएको छ । यसको व्यवस्थापकीय अनुभवमा कमी भएको भए नि । त्यसमाथि युवा खेलाडीको बाहुल्यता अनि खेलाडी स्थानान्तरणमा प्रतिबन्ध । अहिलेसम्म लाम्पार्डले फरक खाले नतिजा बेहोरेका छन् । नर्विच र वोल्भसमाथि घरबाहिरको प्रभावशाली जित । युरोपेली च्याम्पियन्स लिगमा भने भ्यालेन्सियासँग हार । आइतबार चेल्सीले इंग्लिस प्रिमियर लिगमा सामना गर्दै छ लिभरपुलको ।
(लन्डन) — फ्रान्क लाम्पार्ड आएयता चेल्सी फरक प्रकारको क्लब भएको छ । यसको व्यवस्थापकीय अनुभवमा कमी भएको भए नि । त्यसमाथि युवा खेलाडीको बाहुल्यता अनि खेलाडी स्थानान्तरणमा प्रतिबन्ध । अहिलेसम्म लाम्पार्डले फरक खाले नतिजा बेहोरेका छन् । नर्विच र वोल्भसमाथि घरबाहिरको प्रभावशाली जित । युरोपेली च्याम्पियन्स लिगमा भने भ्यालेन्सियासँग हार । आइतबार चेल्सीले इंग्लिस प्रिमियर लिगमा सामना गर्दै छ लिभरपुलको ।लिभरपुल त्यही टिम हो, जसले अहिलेसम्म लिगमा शतप्रतिशत जित निकालेको छ । यही खेलबाट धेरै अर्थसम्म प्रस्ट हुनेछ, चेल्सीले क्लबका लिजेन्ड लाम्पार्डबाट के अपेक्षा गर्ने त ? चेल्सीका व्यवस्थापकको एउटै काम हुन्छ, सिजन अन्त्यमा ठू–ठूला उपाधि जित्ने अनि च्याम्पियन्स लिगमा स्थान बनाउने । खेलाडी किन्नबाट प्रतिबन्ध लागेको भए पनि यसपल्ट चेल्सीको उद्देश्य त्यही हो । क्लब मालिक रोमन एब्राहिमोभिचका लागि च्याम्पियन्स लिगबाहेक अरू सह्य हुने छैन । च्याम्पियन्स लिग र युरोपा लिगमा धेरै अन्तर छ । विशेषतः आर्थिक रूपमा । यो ६ करोड पाउन्ड हाराहारीमा पुग्छ । स्टानफोर्ड ब्रिजको दर्शकक्षमता ४१ हजारमात्र छ । त्यसैले चेल्सीलाई च्याम्पियन्स लिग चाहिन्छ नै । टिकट बेचेरमात्र चेल्सीले ठूला क्लब म्यानचेस्टर युनाइटेड, आर्सनल, टोटेनहम, म्यानचेस्टर सिटी, लिरभपुल, वेस्ट ह्याम र न्युकासल युनाइटेड जत्ति कमाउन सक्दैन । त्यसैले लाम्पार्डलाई राम्रोसँग थाहा छ, सफलता कुनै पनि मूल्यमा चाहिन्छ । एब्राहिमोभिच आएयता उनी चेल्सीका १३ औं प्रशिक्षक हुन् । सन् २००३ को जुलाईमा उनले चेल्सी किनेका थिए । त्यसमध्ये जोसे मोउरिन्होले १ हजार २ सय ५ दिन क्लब सम्हाले । सन् २००८ मा लुइस फिलिप स्कोलारीको भागमा २ सय २३ दिनमात्र पर्‍यो । क्लबका सबै समर्थकले के राम्रोसँग बुझेका छन् भने यसपल्टको चेल्सी वास्तवमै फरक छ । त्यसैले भ्यालेन्सियाविरुद्धको खेल गुमाएर पनि चेल्सी समर्थकले लाम्पार्डलाई राम्रै अभिवादन दिए । पूर्व चेल्सी विङगर प्याट नेभिन पनि मान्छन्, यसपल्ट क्लबलाई हेर्ने नजर अलग छ । ‘मलाई के विश्वास छ भने यो फरकपन क्लब समर्थकले राम्रोसँग बुझेका छन्,’ उनी भन्छन् । कारण ? चेल्सीले आफ्ना सबैभन्दा उत्कृष्ट खेलाडी इडेन हाजार्डलाई गुमाएको छ । तर पनि उसले नयाँ खेलाडी किन्न सक्दैन । टिममा अधिकांस खेलाडी नयाँ छन् । व्यवस्थापक आफैं पनि नयाँ हुन् । क्लब चाहन्छ, चेल्सीको खेल्ने शैलीमा पनि परिवर्तन होस् ।चेल्सीले ४१ वर्षे लाम्पार्डलाई नियुक्त गर्दा धेरै जोखिम मोलेकै हो । उनले यसअघि व्यवस्थापकका रूपमा एक सिजन च्याम्पियनसिप टोली डर्बीमा बिताएका थिए । त्यहाँ उनको क्लब प्लेअफमा पराजित रहेको थियो । त्यही सिजन चेल्सीले माउरिजियो सारीको नेतृत्वमा ठीकै खेल्यो । टिम फेरि च्याम्पियन्स लिगमा फर्क्यो, युरोपा लिग जित्न सफल रह्यो । केहीका लागि यो निराशाजनक उपलब्धि पनि हो । डर के भने कतै चेल्सी आफ्ना समर्थकबाट टाढिँदै त छैन ? यो क्लबका समर्थकका लागि लाम्पार्ड खुबै प्रिय छन् । उनको आगमन खासमा क्लब र खेलाडीबीचको सम्बन्ध मजबुत बनाउने नै हो । एब्राहिमोभिचलाई के पनि विश्वास छ भने यही कारणले टिमले राम्रो पनि गर्न सक्छ मैदानमा । उनी चाहन्छन्, लाम्पार्डले खेलाडीका रूपमा जे जति कमाए, त्यो व्यवस्थापकका रूपमा पनि कमाओस् । लाम्पार्डले १३ वर्षमा ११ ठूला उपाधि जिते अनि कीर्तिमानी २ सय ११ गोल । व्यवस्थापकका रूपमा सफलता चुम्न चेल्सी सायद लाम्पार्डलाई केही बढी समय दिन तयार छ ।–बीबीसी